KOMISSION PÄÄTÖS,
tehty 19 päivänä helmikuuta 1996,
Kiinan kansantasavallasta, Intiasta, Indonesiasta, Pakistanista ja Turkista peräisin olevan puuvillakankaan tuontia koskevan polkumyynnin vastaisen menettelyn päättämisestä (96/167/EY)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon muista kuin Euroopan yhteisön jäsenmaista tapahtuvalta tuonnilta suojautumisesta 22 päivänä joulukuuta 1994 annetun neuvoston asetuksen (EY) N:o 3283/94 (1), sellaisena kuin se on viimeksi muutettuna asetuksella (EY) N:o 1251/95 (2), ja erityisesti sen 23 artiklan,
ottaa huomioon polkumyynnillä tai vientituella muista kuin Euroopan talousyhteisön jäsenvaltioista tapahtuvalta tuonnilta suojautumisesta 11 päivänä heinäkuuta 1988 annetun neuvoston asetuksen (ETY) N:o 2423/88 (3), sellaisena kuin se on viimeksi muutettuna asetuksella (EY) N:o 522/94 (4), ja erityisesti sen 5 ja 9 artiklan,
on kuullut neuvoa-antavaa komiteaa asiasta,
sekä katsoo, että
I. MENETTELY
(1) Vuoden 1993 syyskuussa komissio vastaanotti Kiinan kansantasavallasta, Intiasta, Indonesiasta, Pakistanista ja Turkista peräisin olevan puuvillakankaan tuontia koskevan valituksen ETY:n puuvilla- ja liitännäistekstiiliteollisuuden komitealta (Eurocoton). Valitus jätettiin kyseisen tuotteen tuottajien puolesta, joiden väitetään edustavan suurinta osaa puuvillakankaan kokonaistuotannosta yhteisössä. Valituksessa esitettiin todisteita polkumyynnistä ja siitä aiheutuneesta huomattavasta vahingosta, jotka katsottiin riittäviksi oikeuttamaan menettelyn aloittamisen. Komissio ilmoitti Euroopan yhteisöjen virallisessa lehdessä julkaistulla ilmoituksella (5) joko kokonaan tai osittain (enemmän kuin 50 prosenttia) puuvillasta valmistetun ja CN-koodeihin 5208 11 10-5212 25 90 kuuluvan kankaan tuontia yhteisöön koskevan polkumyynnin vastaisen menettelyn aloittamisesta.
(2) Komissio ilmoitti virallisesti asiasta viejille ja tuojille, joita asian tiedettiin koskevan, sekä viejämaan edustajille ja valituksen tekijöille ja antoi osapuolille, joita asia koski suoraan, mahdollisuuden esittää kantansa kirjallisesti ja pyytää saada tulla kuulluiksi.
(3) Menettely ylitti kestoltaan asetuksen (ETY) N:o 2423/88 7 artiklan 9 kohdassa säädetyn yhden vuoden tavallisen määräajan kerättyjen tietojen määrän ja tutkimuksen monimutkaisuuden vuoksi.
II. VALITUKSEN PERUUTTAMINEN JA MENETTELYN PÄÄTTÄMINEN
(4) Valituksen tehneet yhteisön tuottajat peruuttivat muodollisesti valituksensa Kiinan kansantasavallasta, Intiasta, Indonesiasta, Pakistanista ja Turkista peräisin olevan puuvillakankaan tuonnista. Komissio katsoi, että menettelyn päättäminen tässä yhteydessä ei olisi yhteisön edun vastaista.
(5) Tästä syystä Kiinan kansantasavallasta, Intiasta, Indonesiasta, Pakistanista ja Turkista peräisin olevan puuvillakankaan tuontia koskeva polkumyynnin vastainen menettely olisi päätettävä ottamatta käyttöön suojatoimenpiteitä.
(6) Neuvoa-antavaa komiteaa on kuultu asiassa, eikä se ole esittänyt vastalausetta.
(7) Asianomaisille osapuolille ilmoitettiin keskeisistä tosiasioista ja päätelmistä, joiden perusteella komissio on aikonut päättää menettelyn, ja niille on annettu mahdollisuus esittää kantansa asiasta,
ON PÄÄTTÄNYT SEURAAVAA:
Ainoa artikla
Päätetään Kiinan kansantasavallasta, Intiasta, Indonesiasta, Pakistanista ja Turkista peräisin olevan puuvillakankaan tuontia koskeva polkumyynnin vastainen menettely.
Tehty Brysselissä 19 päivänä helmikuuta 1996.